《秀亭秋怀十五首 其八》
元代·方回

积闷何可遣，高峰上云端。水南彼何所，缥渺浮孤烟。

郁塞树木古，深幽窗户妍。一楫往从之，岂无凌波船。

绝景未易写，良朋求亦难。独往或兴尽，空叩林下关。

不若遥相望，聊寄吾意焉。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。